《云》
宋代·张方平

无端聚散千形出，本是轻清一气浮。终古光阴宁变坏，四时景气自迁流。

宝华馥郁周三界，綵仗氤氲过十洲。远望非烟笼凤阙，近观如穗起龙湫。

馀霞映日晴相照，素练横空晚未收。迥汉归槎遥泛泛，碧天孤鹤静悠悠。

惊禽逸兽情无待，阵马风樯势莫留。泗水高歌增感慨，阳台残梦作閒愁。

断虹落照江城暮，澹月疏星禁省秋。过岭时随樵叟去，傍溪聊伴野僧游。

久阴泱漭重重积，忽霁飘零片片幽。待物方行嗟滞影，乘波妄触笑虚舟。

仙家五色随鸾驾，海面千寻立蜃楼。雪意低浓伤旅馆，岁朝黄润喜农畴。

初微触石才肤寸，曾不崇朝遍九州。生施功成让雷雨，无心却返旧山头。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。